b'\n_START_ARTICLE_\n5. slovenska narodnoosvobodilna udarna brigada \xc2\xbbIvan Cankar\xc2\xab\n_START_SECTION_\nZgodovina\n_START_PARAGRAPH_\nBrigada je bila ustanovljena v \xc4\x8dasu, ko je na Dolenjskem divjala ro\xc5\xa1ka ofenziva. V ko\xc4\x8devski vasici Lapinje se je zbralo 400 borcev-prostovoljcev iz treh bataljonov: I. dolenjskega, II. ko\xc4\x8devskega in III. belokranjskega (brez tretje \xc4\x8dete)._NEWLINE_Zadnje dni decembra 1942 se je v brigado vklju\xc4\x8dil \xc5\xa1e nepopolni gorjanski bataljon. 24. novembra 1944 pa se je iz ujetih v Sloveniji, od antifa\xc5\xa1istov in prostovoljcev Avstrijcev formiral v vasi Tribu\xc4\x8de (Bela krajina) avstrijski bataljon, ki je bil vklju\xc4\x8den tudi v Cankarjevo brigado. \xc5\xa0tel je 100 borcev._NEWLINE_Podro\xc4\x8dje njenega bojnega delovanja je bilo vse obmo\xc4\x8dje od Vinice do Vrhnike in od Krimskega vi\xc5\xa1avja, Gorjancev do Save. Ve\xc4\x8dkrat je sodelovala tudi s hrva\xc5\xa1kimi partizani._NEWLINE_Bojna pot Cankarjeve brigade je trajala skoraj tri leta. V teh letih je vodila napade na sovra\xc5\xbene postojanke, \xc5\xa1e veliko ve\xc4\x8d pa manevrskih bojev, bojev ob prometnicah in spopadov na odprtem terenu. V povpre\xc4\x8dju je ropotalo oro\xc5\xbeje vsake tri dni, v\xc4\x8dasih pa tudi po deset in ve\xc4\x8d dni neprekinjeno. Najte\xc5\xbeje obrambne boje z Nemci in \xc4\x8cerkezi je vodila na obmo\xc4\x8dju srednje Dolenjske in na Ilovi gori. Ti so trajali neprekinjeno od 15. oktobra do 5. novembra 1943. Od konca leta 1943 do osvoboditve so bili boji z okupatorji in njihovimi pomaga\xc4\x8di v stalnem porastu, s tem pa je raslo tudi \xc5\xa1tevilo padlih partizanov, ki se je do konca vojne povzpelo na okrog 650. 16. marca 1944 so domobranci v bitki na Javorovici popolnoma porazili IV. bataljon._NEWLINE_Brigada je iz sovra\xc5\xbenikovih vrst izlo\xc4\x8dila okoli 3000 sovra\xc5\xbenikovih vojakov, poleg tega pa prepre\xc4\x8dila vrsto njihovih nalog in ciljev. Njeni zadnji boji v sestavu 15. divizije so bili: 4. maja 1945 osvoboditev Ko\xc4\x8devja, 6. maja 1945 osvoboditev Grosuplja, 9. maja 1945 osvoboditev Ljubljane in 10. maja 1945 osvoboditev Savinjske doline._NEWLINE_Bojni pohod je kon\xc4\x8dala 15. maja 1945 v dolini reke Me\xc5\xbee na Koro\xc5\xa1kem.'